تامانارت جماعة ترابية قروية كاينة ف إقليم طاطا، جهة سوس ماسة، ساكنين فيها 6160 نسمة، على حسب الإحصاء العام 2014. تامانارت جات ف تّقاطع ديال طّريق 102 ؤ 107، على بعد ديال 163 كيلوميطر من لعاصيمة د لإقليم طاطا. ؤ جات على ضّفة ديال واد تامانارت، لي هوّا واحد من روافد واد درعة، على جّيهة لجانوبية ديال لأطلس صّغير، حدا سّفح ديال جبل باني. جّماعة فيها 16 قرية هوما: أݣجدال، أݣرض، أنامور، أوكردا، دوار إيݣيواز، إيغير ن بلقاسم، إيغير ويلولن، إيݣمير، إيمي ؤزلاݣ، إيغير إيغناين، قصبة أيت هربيل، سموݣن تيمولا، تاݣجكالت، تامسولت، تانغروت، تيسلݣيت. تامانارت معروفة ب لموسم ديالها لي كيجي ف شهر شتنبر، ؤ ب نّقيشات صّخرية لي كيرجعو ل عصور قبلتاريخية، ف وادي تامانارت، لي فيه كتر من 60 موقع ديال لفن صّخري. واحد من أهم لمواقع لأترية فيها هوما مداشر لي كانو سكنو فيهوم ليهود ف لقديم، ؤ لّي تم تّنقيب فيها من طاراف عولاما د لأركيولوجيا من لمغريب، فرانسا ؤ إسرائيل. لأركيولوجيين كشفو على مجموعة د لأتار بحال سيناݣوݣ لي تعرضات ل تّدمير ب سباب فيضان، ؤ توحاف أترية ؤ وتائق قديمة بحال حجابات مكتوبين ب لعبرية.